title: Europos Parlamento ir Tarybos direktyva (ES) 2021/1233 2021 m. liepos 14 d. kuria iš dalies keičiama Direktyva (ES) 2017/2397, kiek tai susiję su trečiosios šalies pažymėjimų pripažinimo pereinamojo laikotarpio priemonėmis (Tekstas svarbus EEE)

text:
2021 7 30

                  LT

                  Europos Sąjungos oficialusis leidinys

                  L 274/52

         EUROPOS PARLAMENTO IR TARYBOS DIREKTYVA (ES) 2021/1233
         2021 m. liepos 14 d.
         kuria iš dalies keičiama Direktyva (ES) 2017/2397, kiek tai susiję su trečiosios šalies pažymėjimų pripažinimo pereinamojo laikotarpio priemonėmis
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 91 straipsnio 1 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         pasikonsultavę su Regionų komitetu,
         laikydamiesi įprastos teisėkūros procedūros (2),
         kadangi:

                     (1)

                     Europos Parlamento ir Tarybos direktyva (ES) 2017/2397 (3) nustatomos pereinamojo laikotarpio priemonės, kuriomis siekiama užtikrinti kvalifikacijos pažymėjimų, tarnybos įrašų knygelių ir laivo žurnalų, išduotų iki šios direktyvos perkėlimo į nacionalinę teisę laikotarpio pabaigos, tolesnį galiojimą ir suteikti kvalifikuotiems įgulos nariams pakankamai laiko kreiptis dėl Sąjungos kvalifikacijos pažymėjimo ar kito lygiaverčiu pripažįstamo pažymėjimo išdavimo. Tačiau, išskyrus Tarybos direktyvos 96/50/EB (4) 1 straipsnio 5 dalyje nurodytas licencijas laivybai Reinu, tos pereinamojo laikotarpio priemonės netaikomos trečiųjų šalių išduotiems kvalifikacijos pažymėjimams, tarnybos įrašų knygelėms ir laivo žurnalams, kuriuos šiuo metu valstybės narės pripažįsta pagal savo nacionalinius reikalavimus arba tarptautinius susitarimus, taikytus iki Direktyvos (ES) 2017/2397 įsigaliojimo;

                     (2)

                     Direktyvos (ES) 2017/2397 10 straipsnio 3, 4 ir 5 dalyse nustatyta trečiosios šalies institucijų išduotų pažymėjimų, tarnybos įrašų knygelių ar laivo žurnalų pripažinimo tvarka ir sąlygos;

                     (3)

                     atsižvelgiant į tai, kad trečiosios šalies dokumentų pripažinimo procedūra grindžiama prašančiosios trečiosios šalies pažymėjimų išdavimo sistemų vertinimu siekiant nustatyti, ar prašyme nurodytų pažymėjimų, tarnybos įrašų knygelių ar laivo žurnalų išdavimui taikomi reikalavimai, kurie yra identiški Direktyvoje (ES) 2017/2397 nustatytiems reikalavimams, mažai tikėtina, kad pripažinimo procedūra bus užbaigta anksčiau nei 2022 m. sausio 17 d.;

                     (4)

                     siekiant užtikrinti sklandų perėjimą prie trečiosios šalies dokumentų pripažinimo sistemos, numatytos Direktyvos (ES) 2017/2397 10 straipsnyje, būtina numatyti pereinamojo laikotarpio priemones, kuriomis trečiosioms šalims būtų suteikta laiko suderinti savo reikalavimus su toje direktyvoje nustatytais reikalavimais, o Komisijai – įvertinti jų pažymėjimų išdavimo sistemas ir prireikus priimti įgyvendinimo aktą pagal tos direktyvos 10 straipsnio 5 dalį. Tomis priemonėmis taip pat būtų užtikrinamas teisinis tikrumas asmenims ir ekonominės veiklos vykdytojams, veikiantiems vežimo vidaus vandenų keliais sektoriuje. Atsižvelgiant į tuos tikslus, tikslinga nustatyti trečiosios šalies dokumentų, patenkančių į tų pereinamojo laikotarpio priemonių taikymo sritį, galutinį terminą remiantis tos direktyvos perkėlimo į nacionalinę teisę laikotarpiu, pratęstu dvejais metais;

                     (5)

                     siekiant užtikrinti suderinamumą su pereinamojo laikotarpio priemonėmis, taikytinomis valstybėms narėms pagal Direktyvos (ES) 2017/2397 38 straipsnį, trečiųjų šalių išduotiems ir valstybių narių pripažįstamiems kvalifikacijos pažymėjimams, tarnybos įrašų knygelėms ir laivo žurnalams taikytinos pereinamojo laikotarpio priemonės neturėtų būti taikomos po 2032 m. sausio 17 d. Be to, tokie kvalifikacijos pažymėjimai, tarnybos įrašų knygelės ir laivo žurnalai turėtų būti pripažįstami tik Sąjungos vidaus vandenų keliuose, esančiuose atitinkamoje valstybėje narėje;

                     (6)

                     siekiant užtikrinti suderinamumą su pereinamojo laikotarpio priemonėmis, taikomomis valstybių narių išduotiems kvalifikacijos pažymėjimams, tikslinga paaiškinti, kad trečiosios šalies išduotų pažymėjimų atveju reikalavimai, nurodyti Direktyvos (ES) 2017/2397 10 straipsnio 3 dalyje, apima ir tos direktyvos 38 straipsnio 1 ir 3 dalyse nustatytus reikalavimus dėl esamų pažymėjimų pakeitimo;

                     (7)

                     todėl, siekiant vežimo vidaus vandenų keliais bendrovėms ir darbuotojams užtikrinti teisinį aiškumą ir tikrumą, Direktyva (ES) 2017/2397 turėtų būti atitinkamai iš dalies pakeista;

                     (8)

                     pagal Direktyvos (ES) 2017/2397 39 straipsnio 4 dalį valstybės narės, kuriose laivyba vidaus vandenų keliais techniškai nėra galima, neprivalo perkelti tos direktyvos į nacionalinę teisę. Ta nukrypti leidžianti nuostata turėtų būti mutatis mutandis taikoma ir šiai direktyvai;

                     (9)

                     kadangi šios direktyvos tikslo, t. y. nustatyti trečiosios šalies pažymėjimų pripažinimo pereinamojo laikotarpio priemones, valstybės narės negali deramai pasiekti, o dėl jos poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytam tikslui pasiekti;

                     (10)

                     kad valstybės narės galėtų nedelsdamos šia direktyva numatytas priemones perkelti į nacionalinę teisę, ji turėtų įsigalioti kitą dieną po jos paskelbimo Europos Sąjungos oficialiajame leidinyje,

               PRIĖMĖ ŠIĄ DIREKTYVĄ:

            1 straipsnis
            Direktyva (ES) 2017/2397 iš dalies keičiama taip:

                        1)

                        10 straipsnio 3 dalis pakeičiama taip:

                           „3.   Nedarant poveikio šio straipsnio 2 daliai, visi kvalifikacijos pažymėjimai, tarnybos įrašų knygelės ar laivo žurnalai, išduoti pagal trečiosios šalies nacionalines taisykles, kuriomis nustatyti reikalavimai visiškai atitinka šia direktyva nustatytus reikalavimus, įskaitant nustatytuosius 38 straipsnio 1 ir 3 dalyse, galioja visuose Sąjungos vidaus vandenų keliuose, su sąlyga, kad laikomasi šio straipsnio 4 ir 5 dalyse nustatytos tvarkos ir sąlygų.“;

                        2)

                        38 straipsnis papildomas šia dalimi:

                           „7.   Iki 2032 m. sausio 17 d. valstybės narės, remdamosi savo nacionaliniais reikalavimais arba tarptautiniais susitarimais, taikytais anksčiau nei 2018 m. sausio 16 d., gali toliau pripažinti anksčiau nei 2024 m. sausio 18 d. trečiosios šalies išduotus kvalifikacijos pažymėjimus, tarnybos įrašų knygeles ir laivo žurnalus. Pripažinimas galioja tik atitinkamos valstybės narės teritorijoje esantiems vidaus vandenų keliams.“

            2 straipsnis

               1.   Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2022 m. sausio 17 d. Apie tai jos nedelsdamos praneša Komisijai.
               Valstybės narės, priimdamos tas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
               Direktyvos (ES) 2017/2397 39 straipsnio 4 dalyje išdėstyta nukrypti leidžianti nuostata mutatis mutandis taikoma ir šiai direktyvai.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Ši direktyva įsigalioja kitą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva skirta valstybėms narėms.

            Priimta Briuselyje 2021 m. liepos 14 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkas

               A. LOGAR

            (1)  OL C 220, 2021 6 9, p. 87.

            (2)  2021 m. liepos 6 d. Europos Parlamento pozicija (dar nepaskelbta Oficialiajame leidinyje) ir 2021 m. liepos 13 d. Tarybos sprendimas.

            (3)  2017 m. gruodžio 12 d. Europos Parlamento ir Tarybos direktyva (ES) 2017/2397 dėl vidaus vandenų laivybos srities profesinių kvalifikacijų pripažinimo, kuria panaikinamos Tarybos direktyvos 91/672/EEB ir 96/50/EB (OL L 345, 2017 12 27, p. 53).

            (4)  1996 m. liepos 23 d. Tarybos direktyva 96/50/EB dėl nacionalinių laivų kapitonų pažymėjimų, leidžiančių vežti krovinius ir keleivius Bendrijos vidaus vandenų keliais, įgijimo sąlygų suderinimo (OL L 235, 1996 9 17, p. 31).


title: Europos Parlamento ir Tarybos direktyva (ES) 2022/228 2022 m. vasario 16 d. kuria dėl suderinimo su Sąjungos asmens duomenų apsaugos taisyklėmis iš dalies keičiama Direktyva 2014/41/ES

text:
2022 2 21

                  LT

                  Europos Sąjungos oficialusis leidinys

                  L 39/1

         EUROPOS PARLAMENTO IR TARYBOS DIREKTYVA (ES) 2022/228
         2022 m. vasario 16 d.
         kuria dėl suderinimo su Sąjungos asmens duomenų apsaugos taisyklėmis iš dalies keičiama Direktyva 2014/41/ES
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 16 straipsnio 2 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         laikydamiesi įprastos teisėkūros procedūros (1),
         kadangi:

                     (1)

                     pagal Europos Parlamento ir Tarybos direktyvos (ES) 2016/680 (2) 62 straipsnio 6 dalį Komisija turi peržiūrėti Sąjungos priimtus teisės aktus, išskyrus tą direktyvą, kuriais reglamentuojamas kompetentingų institucijų vykdomas asmens duomenų tvarkymas tos direktyvos 1 straipsnio 1 dalyje nustatytais tikslais. Tos peržiūros tikslas – įvertinti, ar tuos teisės aktus reikia suderinti su ta direktyva, ir prireikus pateikti reikiamus pasiūlymus iš dalies tuos aktus pakeisti siekiant užtikrinti nuoseklų požiūrį į asmens duomenų apsaugą tos direktyvos taikymo srityje. Atlikus tą peržiūrą nustatyta, kad vienas iš dalies keistinų teisės aktų yra Europos Parlamento ir Tarybos direktyva 2014/41/ES (3);

                     (2)

                     asmens duomenų tvarkymas pagal Direktyvą 2014/41/ES apima atitinkamos informacijos tvarkymą, keitimąsi ja ir tolesnį jos naudojimą Sutarties dėl Europos Sąjungos veikimo (toliau – SESV) 82 straipsnyje nustatytais tikslais. Siekiant nuoseklumo ir veiksmingos asmens duomenų apsaugos, tvarkant asmens duomenis pagal Direktyvą 2014/41/ES turėtų būti laikomasi Direktyvos (ES) 2016/680, kai pastaroji direktyva taikoma. Asmens duomenų tvarkymui, susijusiam su Direktyvos 2014/41/ES 4 straipsnio b, c ir d punktuose nurodytų rūšių procesu, kuriam netaikoma Direktyva (ES) 2016/680, turėtų būti taikomas Europos Parlamento ir Tarybos reglamentas (ES) 2016/679 (4);

                     (3)

                     pagal prie Europos Sąjungos sutarties (toliau – ES sutartis) ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius bei 4a straipsnio 1 dalį ir nedarant poveikio to protokolo 4 straipsniui, Airija nedalyvauja priimant šią direktyvą ir ji nėra jai privaloma ar taikoma;

                     (4)

                     pagal prie ES sutarties ir SESV pridėto Protokolo Nr. 22 dėl Danijos pozicijos 1, 2 ir 2a straipsnius Danija nedalyvauja priimant šią direktyvą ir ji nėra jai privaloma ar taikoma;

                     (5)

                     vadovaujantis Europos Parlamento ir Tarybos reglamento (ES) 2018/1725 (5) 42 straipsnio 1 dalimi buvo pasikonsultuota su Europos duomenų apsaugos priežiūros pareigūnu, ir jis pateikė savo nuomonę 2021 m. kovo 10 d.;

                     (6)

                     todėl Direktyva 2014/41/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

            1 straipsnis
            Direktyvos 2014/41/ES dalinis pakeitimas
            Direktyvos 2014/41/ES 20 straipsnis išbraukiamas.

            2 straipsnis
            Perkėlimas į nacionalinę teisę

               1.   Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi nuo 2023 m. kovo 14 d. Apie tai jos nedelsdamos praneša Komisijai.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.

            3 straipsnis
            Įsigaliojimas
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Adresatai
            Ši direktyva pagal Sutartis skirta valstybėms narėms.

            Priimta Strasbūre 2022 m. vasario 16 d.

                  Europos Parlamento vardu

                  Pirmininkė

               R. METSOLA

                  Tarybos vardu

                  Pirmininkas

               C. BEAUNE

            (1)  2021 m. gruodžio 14 d. Europos Parlamento pozicija (dar nepaskelbta Oficialiajame leidinyje) ir 2022 m. sausio 25 d. Tarybos sprendimas.

            (2)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).

            (3)  2014 m. balandžio 3 d. Europos Parlamento ir Tarybos direktyva 2014/41/ES dėl Europos tyrimo orderio baudžiamosiose bylose (OL L 130, 2014 5 1, p. 1).

            (4)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).


title: Europos Parlamento ir Tarybos direktyva (ES) 2022/738 2022 m. balandžio 6 d. kuria iš dalies keičiama Direktyva 2006/1/EB dėl transporto priemonių, išnuomotų be vairuotojų, naudojimo kroviniams vežti keliais (Tekstas svarbus EEE)

text:
2022 5 16

                  LT

                  Europos Sąjungos oficialusis leidinys

                  L 137/1

         EUROPOS PARLAMENTO IR TARYBOS DIREKTYVA (ES) 2022/738
         2022 m. balandžio 6 d.
         kuria iš dalies keičiama Direktyva 2006/1/EB dėl transporto priemonių, išnuomotų be vairuotojų, naudojimo kroviniams vežti keliais
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 91 straipsnio 1 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         atsižvelgdami į Regionų komiteto nuomonę (2),
         laikydamiesi įprastos teisėkūros procedūros (3),
         kadangi:

                     (1)

                     Europos Parlamento ir Tarybos direktyvoje 2006/1/EB (4) numatytas minimalus rinkos atvėrimo transporto priemonių, išnuomotų be vairuotojų, naudojimui kroviniams vežti keliais lygis;

                     (2)

                     naudojant išnuomotas transporto priemones, gali būti sumažintos įmonių, vežančių krovinius savo sąskaita arba samdos pagrindais ar už atlygį, sąnaudos ir kartu gali būti padidintas jų veiklos lankstumas. Todėl tai gali padėti padidinti atitinkamų įmonių našumą ir konkurencingumą. Be to, nuomojamos transporto priemonės paprastai yra naujesnės, palyginti su vidutiniu transporto priemonių parko amžiumi, taip pat jos vidutiniškai yra saugesnės ir mažiau teršia aplinką;

                     (3)

                     Direktyva 2006/1/EB įmonėms nesuteikiama galimybė visapusiškai pasinaudoti išnuomotų transporto priemonių naudojimo privalumais. Direktyva valstybėms narėms leidžiama riboti įmonėms, įsisteigusioms jų atitinkamose teritorijose, išnuomotų transporto priemonių, kurių bendras leistinas pakrautos transporto priemonės svoris yra didesnis nei šešios tonos, naudojimą transporto operacijoms savo sąskaita vykdyti. Be to, nereikalaujama, kad valstybės narės leistų išnuomotą transporto priemonę naudoti atitinkamose savo teritorijose, jei transporto priemonė buvo įregistruota arba pradėta naudoti laikantis kitos valstybės narės nei valstybė narė, kurioje įsteigta ją nuomojanti įmonė, teisės aktų;

                     (4)

                     kad įmonės galėtų plačiau pasinaudoti išnuomotų transporto priemonių naudojimo privalumais, jos turėtų turėti galimybę naudotis transporto priemonėmis, išnuomotomis bet kurioje valstybėje narėje, o ne tik valstybėje narėje, kurioje jos įsteigtos. Turint tokią galimybę joms visų pirma būtų lengviau patenkinti trumpalaikę, sezoninę ar laikinai padidėjusią paklausą arba pakeisti defektų turinčias arba sugedusias transporto priemones, kartu užtikrinant, kad būtų laikomasi būtinų saugos reikalavimų ir kad vairuotojai turėtų tinkamas darbo sąlygas;

                     (5)

                     valstybėms narėms neturėtų būti leidžiama riboti kitos valstybės narės teritorijoje įsisteigusios įmonės išsinuomotos transporto priemonės naudojimą jų atitinkamose teritorijose, kai transporto priemonė yra įregistruota arba pradėta naudoti laikantis bet kurios valstybės narės taikytinų teisės aktų, saugumo reikalavimų ir kitų privalomų standartų, ir kai tai yra transporto priemonė, kuriai reikalinga Bendrijos licencijos patvirtinta kopija pagal Europos Parlamento ir Tarybos reglamentą (EB) Nr. 1072/2009 (5), jei įmonės įsisteigimo vietos valstybė narė tokia patvirtinta kopija yra suteikusi leidimą ją naudoti;

                     (6)

                     siekiant supaprastinti atitinkamų įrodymų pateikimą, valstybės narės taip pat turėtų pripažinti dokumentus elektronine forma kaip atitikties Direktyvai 2006/1/EB įrodymo priemones;

                     (7)

                     kelių transporto priemonių apmokestinimo lygis Sąjungoje vis dar yra labai nevienodas. Todėl tam tikri apribojimai, kurie taip pat turi netiesioginės įtakos laisvei teikti transporto priemonių nuomos paslaugas, išlieka pagrįsti siekiant išvengti mokestinių iškraipymų. Todėl valstybės narės turėtų turėti galimybę riboti laiką, kurį jų atitinkamose teritorijose įsisteigusios įmonės gali naudoti išnuomotą transporto priemonę, kuri yra įregistruota arba pradėta naudoti kitoje valstybėje narėje. Atsižvelgiant į tai, kad šia direktyva nederinamas nacionalinis transporto priemonių apmokestinimas ir kad transporto priemonių registracijos taisyklės yra susietos su transporto priemonių apmokestinimu, valstybės narės turėtų turėti galimybę reikalauti išnuomotos transporto priemonės registracijos su sąlyga, kad būtų leidžiama transporto priemonę bent 30 dienų naudoti iki tol, kol toks reikalavimas pradedamas taikyti. Valstybėms narėms taip pat turėtų būti leidžiama riboti tokių transporto priemonių, kurias jų atitinkamose teritorijose įsisteigusios įmonės gali išsinuomoti skaičių. Tas ribotas skaičius neturėtų būti mažesnis nei tam tikra įmonės disponuojamų transporto priemonių skaičiaus dalis, apskaičiuota neįskaitant transporto priemonių, išnuomotų kitoje valstybėje narėje ir neregistruotų įmonės įsisteigimo vietos valstybėje narėje;

                     (8)

                     siekiant geriau užtikrinti valstybės narės vykdomą apribojimų, taikomų jos teritorijoje įsisteigusiai įmonei naudojant išnuomotas transporto priemones, kurios įregistruotos arba pradėtos naudoti laikantis kitos valstybės narės teisės aktų, įgyvendinimą, įsisteigimo valstybei narei turėtų būti leidžiama reikalauti, kad nuomos sutarties trukmė neviršytų leidžiamos atitinkamos transporto priemonės naudojimo trukmės. Galima apriboti Bendrijos licencijos patvirtintų kopijų, išduotų pagal Reglamentą (EB) Nr. 1072/2009, galiojimą laikotarpiui, atitinkančiam nuomos sutarties trukmę. Taip pat tose patvirtintose kopijose galima nurodyti išnuomotos transporto priemonės registracijos numerį;

                     (9)

                     išnuomotų transporto priemonių naudojimas neturėtų kliudyti stebėti ir kontroliuoti įmonių kitose valstybėse narėse, nei jų įsisteigimo valstybė narė, vykdomų transporto operacijų teisėtumą. Pagal Europos Parlamento ir Tarybos reglamentą (EB) Nr. 1071/2009 (6) nacionaliniuose elektroniniuose registruose turi būti transporto įmonės disponuojamų transporto priemonių registracijos numeriai. Tai taip pat turėtų apimti visas transporto priemones, išnuomotas kitoje valstybėje narėje nei ta, kurioje įsteigta įmonė. Reglamente (EB) Nr. 1071/2009 taip pat numatyta, kad nacionalinių elektroninių registrų duomenimis gali naudotis kitų valstybių narių kompetentingos institucijos. Turėtų būti sudaryta galimybė nacionaliniuose elektroniniuose registruose atlikti tikslines paieškas, susijusias su transporto priemonėmis, kurių registracijos numeriai yra išduoti kitų valstybių narių, nei įsisteigimo vietos valstybės narės;

                     (10)

                     siekiant užtikrinti, kad būtų vienodai laikomasi pareigos įrašyti išnuomotos transporto priemonės, kurią naudoja įmonė, užsiimanti krovinių vežimu keliais samdos pagrindais arba už atlygį, registracijos numerį nacionaliniuose elektroniniuose registruose, Komisijai turėtų būti suteikti įgyvendinimo įgaliojimai, susiję su būtiniausiais reikalavimais, taikytinais duomenims, kurie turi būti įrašomi į nacionalinius elektroninius registrus. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (7);

                     (11)

                     siekiant sudaryti sąlygas veiksmingiau vykdyti transporto operacijas savo sąskaita, valstybės narėms nebeturėtų būti leidžiama riboti galimybę naudoti išnuomotas transporto priemones tokioms operacijoms vykdyti. Tačiau, siekiant išvengti galimų mokestinių problemų, galimybė apriboti išnuomotų transporto priemonių naudojimą transporto operacijoms savo sąskaita turėtų būti išlaikyta transporto priemonėms, registruotoms kitur nei valstybėje narėje, kurioje įsteigta jas naudojanti įmonė;

                     (12)

                     Komisija turėtų stebėti Direktyvos 2006/1/EB įgyvendinimą bei poveikį ir pateikti ataskaitą ne vėliau kaip per ketverius metus nuo šios direktyvos perkėlimo į nacionalinę teisę dienos. Toje ataskaitoje turėtų būti tinkamai atsižvelgta į šios direktyvos poveikį kelių eismo saugumui, aplinkai dėl transporto priemonių parkus sudarančių priemonių amžiaus ir tipo pasikeitimų ir poveikį mokestinėms pajamoms, ypač kiek tai susiję su šioje direktyvoje numatytų apribojimų pagrindimu. Ataskaitoje taip pat turėtų būti įvertinta, ar įgyvendinant šią direktyvą kilo sunkumų, susijusių su vykdymo užtikrinimu, įskaitant kabotažo taisyklių vykdymo užtikrinimą. Atsižvelgdama į tą ataskaitą, Komisija turėtų apsvarstyti tolesnių veiksmų toje srityje poreikį;

                     (13)

                     kadangi šios direktyvos tikslų valstybės narės negali deramai pasiekti, o dėl tarpvalstybinio kelių transporto pobūdžio ir dėl problemų, kurias šia direktyva ketinama išspręsti, tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytiems tikslams pasiekti;

                     (14)

                     todėl Direktyva 2006/1/EB turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

            1 straipsnis
            Direktyva 2006/1/EB iš dalies keičiama taip:

                        1)

                        2 straipsnis iš dalies keičiamas taip:

                                    a)

                                    1 dalis iš dalies keičiama taip:

                                                i)

                                                įžanginė dalis pakeičiama taip:

                                                   „1.   Visos valstybės narės leidžia savo teritorijoje naudoti transporto priemones, kurias išsinuomoja kitos valstybės narės teritorijoje įsisteigusios įmonės, jeigu:“;

                                                ii)

                                                a punktas pakeičiamas taip:

                                                            „a)

                                                            transporto priemonė įregistruota arba pradėta naudoti laikantis bet kurios valstybės narės teisės aktų ir, jei taikytina, naudojama laikantis Europos Parlamento ir Tarybos reglamentų (EB) Nr. 1071/2009 (*1) ir (EB) Nr. 1072/2009 (*2);

                                                   (*1)  2009 m. spalio 21 d. Europos Parlamento ir Tarybos reglamentas (EB) Nr. 1071/2009, nustatantis bendrąsias profesinės vežimo kelių transportu veiklos sąlygų taisykles ir panaikinantis Tarybos direktyvą 96/26/EB (OL L 300, 2009 11 14, p. 51)."

                                                   (*2)  2009 m. spalio 21 d. Europos Parlamento ir Tarybos reglamentas (EB) Nr. 1072/2009 dėl bendrųjų patekimo į tarptautinio krovinių vežimo kelių transportu rinką taisyklių (OL L 300, 2009 11 14, p. 72).“;"

                                    b)

                                    2 dalies įžanginė dalis pakeičiama taip:

                                       „2.   Atitiktis 1 dalies a–d punktuose nurodytoms sąlygoms įrodoma pateikiant šiuos dokumentus popierine arba elektronine forma, kurie laikomi transporto priemonėje:“;

                        2)

                        3 straipsnis pakeičiamas taip:

                           „3 straipsnis

                              1.   Valstybės narės imasi būtinų priemonių užtikrinti, kad įmonės, įsisteigusios jų atitinkamose teritorijose, kroviniams vežti keliais galėtų naudoti išnuomotas transporto priemones tomis pačiomis sąlygomis kaip ir joms priklausančias transporto priemones, jeigu laikomasi 2 straipsnyje išdėstytų sąlygų.

                              2.   Jeigu išnuomota transporto priemonė įregistruota arba pradėta naudoti laikantis kitos valstybės narės teisės aktų, kelių transporto įmonės įsisteigimo vietos valstybė narė gali:

                                          a)

                                          riboti išnuomotos transporto priemonės naudojimo laiką savo teritorijoje, jeigu išnuomotą transporto priemonę tai pačiai kelių transporto įmonei leidžiama naudoti bent du mėnesius iš eilės bet kuriais atitinkamais kalendoriniais metais; tuo atveju valstybė narė gali reikalauti, kad nuomos sutartis netruktų ilgiau nei tos valstybės narės nustatytas terminas;

                                          b)

                                          reikalauti, kad išnuomota transporto priemonė būtų įregistruota pagal jos nacionalines registracijos taisykles praėjus ne mažiau kaip 30 dienų laikotarpiui; tuo atveju valstybė narė gali reikalauti, kad nuomos sutartis netruktų ilgiau nei naudojimo laikotarpis iki registracijos reikalavimo;

                                          c)

                                          riboti išnuomotų transporto priemonių, kurias gali naudoti įmonė, skaičių, su sąlyga, kad minimalus leistinų transporto priemonių skaičius būtų ne mažesnis kaip 25 % krovininių transporto priemonių parko, kuriuo pagal Reglamento (EB) Nr. 1071/2009 5 straipsnio 1 dalies g punktą įmonė disponuoja arba metų, einančių prieš metus, kuriais pradedama naudoti išnuomota transporto priemonė, gruodžio 31 d. arba tą dieną, kurią įmonė pradeda naudoti išnuomotą transporto priemonę, kaip nustato valstybė narė; tačiau tuo atveju, kai visą įmonės parką sudaro daugiau nei viena ir mažiau nei keturios transporto priemonės, jai leidžiama naudoti bent vieną tokią transporto priemonę; minimalus skaičius pagal šį punktą nurodo krovininių transporto priemonių parką, kuriuo įmonė disponuoja remdamasi laikantis tos valstybės narės teisės aktų įregistruotomis arba pradėtomis naudoti transporto priemonėmis;

                                          d)

                                          apriboti tokių transporto priemonių naudojimą transporto operacijoms savo sąskaita.“;

                        3)

                        įterpiamas šis straipsnis:

                           „3a straipsnis

                              1.   Valstybės narės imasi būtinų priemonių užtikrinti, kad išnuomotos transporto priemonės, kurią naudoja įmonė, užsiimanti krovinių vežimu keliais samdos pagrindais arba už atlygį, registracijos numeris būtų įrašytas į nacionalinį elektroninį registrą, nurodytą Reglamento (EB) Nr. 1071/2009 16 straipsnyje.

                              2.   Valstybių narių kompetentingos institucijos glaudžiai bendradarbiauja ir sparčiai vienos kitoms teikia tarpusavio pagalbą ir bet kokią atitinkamą informaciją, kad palengvintų šios direktyvos įgyvendinimą ir vykdymo užtikrinimą. Tuo tikslu kiekviena valstybė narė paskiria nacionalinį ryšių palaikymo centrą, atsakingą už keitimąsi informacija su kitomis valstybėmis narėmis.

                              3.   1 dalyje nurodytas keitimasis informacija vykdomas per Europos kelių transporto įmonių registrą (ERRU), kaip nustatyta Komisijos įgyvendinimo reglamente (ES) 2016/480 (*3).

                              4.   Valstybės narės užtikrina, kad pagal šį straipsnį pateikta informacija būtų naudojama tik tais klausimais, dėl kurių jos buvo prašoma. Bet koks asmens duomenų tvarkymas atliekamas tik šios direktyvos laikymosi tikslais ir laikantis Europos Parlamento ir Tarybos reglamento (ES) 2016/679 (*4).

                              5.   Tarpusavio administracinis bendradarbiavimas vykdomas ir savitarpio pagalba teikiama nemokamai.

                              6.   Prašymas pateikti informaciją neužkerta kelio kompetentingoms institucijoms imtis priemonių pagal atitinkamus Sąjungos teisės ir nacionalinės teisės aktus siekiant ištirti įtariamus taisyklių, nustatytų perkėlus šią direktyvą į nacionalinę teisę, pažeidimus ir užkirsti jiems kelią.

                              7.   Valstybės narės imasi būtinų priemonių užtikrinti, kad šio straipsnio 1 dalyje nurodyti duomenys būtų tvarkomi laikantis Reglamento (EB) Nr. 1071/2009 16 straipsnio 2 dalies g punkte nurodytai informacijai taikomų reikalavimų, kaip apibrėžta to reglamento 16 straipsnio 2 dalies trečioje ir penktoje pastraipose ir 16 straipsnio 3 ir 4 dalyse.

                              8.   Ne vėliau kaip per 14 mėnesių po įgyvendinimo akto, kuriuo nustatoma bendros rizikos įvertinimo apskaičiavimo formulė, kaip nurodyta Europos Parlamento ir Tarybos direktyvos 2006/22/EB (*5) 9 straipsnio 1 dalies antroje pastraipoje, priėmimo Komisija priima įgyvendinimo aktus, kuriais patvirtina minimaliuosius reikalavimus dėl duomenų, kurie turi būti įrašomi į nacionalinius elektroninius registrus, kad būtų galima tarpusavyje sujungti registrus, ir kuriais nustato funkcijas, kurios būtinos sudaryti sąlygas užtikrinti, kad ta informacija būtų prieinama kompetentingoms institucijoms atliekant patikrinimus keliuose. Tie minimalieji reikalavimai ir funkcijos turi atitikti reikalavimus ir funkcijas, nustatytus pagal Reglamento (EB) Nr. 1071/2009 16 straipsnio 6 dalį. Tie įgyvendinimo aktai priimami laikantis šios direktyvos 5b straipsnio 2 dalyje nurodytos patariamosios procedūros.

                              9.   Valstybės narės užtikrina, kad 1 dalyje nurodyti duomenys būtų prieinami kompetentingoms institucijoms atliekant patikrinimus keliuose.

                           (*3)  2016 m. balandžio 1 d. Komisijos įgyvendinimo reglamentas (ES) 2016/480, kuriuo nustatomos bendrosios nacionalinių elektroninių kelių transporto įmonių registrų sujungimo taisyklės ir panaikinamas Reglamentas (ES) Nr. 1213/2010 (OL L 87, 2016 4 2, p. 4)."

                           (*4)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1)."

                           (*5)  2006 m. kovo 15 d. Europos Parlamento ir Tarybos direktyva 2006/22/EB dėl būtiniausių sąlygų Europos Parlamento ir Tarybos reglamentams (EB) Nr. 561/2006 ir (ES) Nr. 165/2014 ir Direktyvai 2002/15/EB dėl su kelių transporto veikla susijusių socialinių teisės aktų įgyvendinti, kuria panaikinama Tarybos direktyva 88/599/EEB (OL L 102, 2006 4 11, p. 35).“;"

                        4)

                        įterpiami šie straipsniai:

                           „5a straipsnis
                           Ne vėliau kaip 2027 m. rugpjūčio 7 d. Komisija pateikia Europos Parlamentui ir Tarybai šios direktyvos įgyvendinimo ir poveikio ataskaitą. Toje ataskaitoje pateikiama informacija apie kitoje valstybėje narėje nei ta, kurioje įsteigta transporto priemonę nuomojanti įmonė, išnuomotų transporto priemonių naudojimą. Ataskaitoje ypatingas dėmesys skiriamas poveikiui kelių eismo saugumui, aplinkai, mokestinėms pajamoms ir kabotažo taisyklių vykdymo užtikrinimui pagal Reglamentą (EB) Nr. 1072/2009. Remdamasi ta ataskaita Komisija įvertina, ar reikia siūlyti papildomų priemonių.

                           5b straipsnis

                              1.   Komisijai padeda komitetas, įsteigtas pagal Europos Parlamento ir Tarybos reglamento (ES) Nr. 165/2014 (*6) 42 straipsnio 1 dalį. Tas komitetas – tai komitetas, kaip tai suprantama Europos Parlamento ir Tarybos reglamente (ES) Nr. 182/2011 (*7).

                              2.   Kai daroma nuoroda į šią dalį, taikomas Reglamento (ES) Nr. 182/2011 4 straipsnis.

                           (*6)  2014 m. vasario 4 d. Europos Parlamento ir Tarybos reglamentas (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo (OL L 60, 2014 2 28, p. 1)."

                           (*7)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“"

            2 straipsnis

               1.   Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip 2023 m. rugpjūčio 6 d. Apie tai jos nedelsdamos praneša Komisijai.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva skirta valstybėms narėms.

            Priimta Strasbūre 2022 m. balandžio 6 d.

                  Europos Parlamento vardu

                  Pirmininkė

               R. METSOLA

                  Tarybos vardu

                  Pirmininkas

               C. BEAUNE

            (1)  OL C 129, 2018 4 11, p. 71.

            (2)  OL C 176, 2018 5 23, p. 57.

            (3)  2019 m. sausio 15 d. Europos Parlamento pozicija (OL C 411, 2020 11 27, p. 258) ir 2021 m. gruodžio 20 d. Tarybos pozicija, priimta per pirmąjį svarstymą (dar nepaskelbta Oficialiajame leidinyje). 2022 m. balandžio 5 d. Europos Parlamento pozicija (dar nepaskelbta Oficialiajame leidinyje).

            (4)  2006 m. sausio 18 d. Europos Parlamento ir Tarybos direktyva 2006/1/EB dėl transporto priemonių, išnuomotų be vairuotojų, naudojimo kroviniams vežti keliais (OL L 33, 2006 2 4, p. 82).

            (5)  2009 m. spalio 21 d. Europos Parlamento ir Tarybos reglamentas (EB) Nr. 1072/2009 dėl bendrųjų patekimo į tarptautinio krovinių vežimo kelių transportu rinką taisyklių (OL L 300, 2009 11 14, p. 72).

            (6)  2009 m. spalio 21 d. Europos Parlamento ir Tarybos reglamentas (EB) Nr. 1071/2009, nustatantis bendrąsias profesinės vežimo kelių transportu veiklos sąlygų taisykles ir panaikinantis Tarybos direktyvą 96/26/EB (OL L 300, 2009 11 14, p. 51).

            (7)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).


title: Komisijos įgyvendinimo direktyva (ES) 2021/1927 2021 m. lapkričio 5 d. kuria dėl hibridinių kviečių sėklų, išaugintų taikant citoplazminį vyriškąjį sterilumo metodą, reikalavimų iš dalies keičiami Tarybos direktyvos 66/402/EEB I ir II priedai (Tekstas svarbus EEE)

text:
2021 11 8

                  LT

                  Europos Sąjungos oficialusis leidinys

                  L 393/13

         KOMISIJOS ĮGYVENDINIMO DIREKTYVA (ES) 2021/1927
         2021 m. lapkričio 5 d.
         kuria dėl hibridinių kviečių sėklų, išaugintų taikant citoplazminį vyriškąjį sterilumo metodą, reikalavimų iš dalies keičiami Tarybos direktyvos 66/402/EEB I ir II priedai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla (1), ypač į jos 21b straipsnį,
         kadangi:

                     (1)

                     Direktyvoje 66/402/EEB nustatytos javų sėklų auginimo ir prekybos Sąjungoje taisyklės. Toje direktyvoje numatyti tik šie hibridinių kviečių sėklų auginimo būdai – tiesioginis kryžminimas ir cheminis hibridizavimas;

                     (2)

                     tačiau pastaraisiais metais visame pasaulyje buvo pripažintas citoplazminis vyriškasis sterilumas (toliau – CVS) kaip selekcijos metodas hibridinių veislių javų sėkloms auginti. Miežiams jau taikomos atitinkamos su CVS auginimo metodu susijusios taisyklės, nes hibridinės sėklos praktiškai pradėtos auginti taikant CVS prieš kelerius metus;

                     (3)

                     miežiai ir kviečiai yra savidulkiai ir auginami juos sumaišant. Atsižvelgiant į techninius miežių ir kviečių hibridinių sėklų auginimo panašumus ir į hibridinių sėklų vartotojų poreikius, tikslinga nustatyti hibridinių kviečių sėklų reikalavimus, kurie būtų panašūs į taikomus hibridinėms miežių sėkloms. Patirtis parodė, kad taikant konkrečią tokių hibridinių kviečių kaip Triticum aestivum subsp. aestivum, Triticum turgidum subsp. durum, Triticum aestivum subsp. spelta mišinių auginimo lauke sistemą ir atsižvelgiant į su oro sąlygomis susijusią riziką augalų žydėjimo metu tuo atveju, kai taikomas CVS metodas, veislės grynumo standartą reikėtų sumažinti iki 85 % – taip būtų užtikrinamas stabilus sėklų auginimas ne tokiomis palankiomis oro sąlygomis. Todėl tikslinga hibridinių kviečių sėkloms, auginamoms taikant CVS metodą, nustatyti mažesnį nei kitoms hibridinėms sėkloms taikomą veislės grynumo lygį;

                     (4)

                     patirtis, įgyta auginant kitas hibridines sėklas, kai taikomas CVS metodas, parodė, kad prieš pradedant taikyti naują auginimo sistemą svarbu patikrinti galiojančius techninius reikalavimus. Todėl tam, kad selekcininkai galėtų pritaikyti hibridinių kviečių auginimą juos maišant, reikalavimai veislėms turėtų būti taikomi laikinai iki 2029 m. rugpjūčio 31 d. Tai būtina, siekiant kuo labiau sumažinti bet kokią su šia auginimo sistema susijusią riziką ir parūpinti ūkininkams naujos rūšies kviečių veislių. Tas laikotarpis turėtų būti pakankamai ilgas, kad selekcininkai ir sertifikavimo institucijos galėtų įgyti reikiamų žinių, kad galėtų taikyti hibridinių kviečių sėklų auginimo techninius reikalavimus, ir tuos reikalavimus peržiūrėti;

                     (5)

                     kad Komisija ir valstybės narės galėtų gauti pakankamai žinių apie CVS taikymą ir kad būtų galima peržiūrėti atitinkamas taisykles, atsakinga sertifikavimo institucija turėtų kasmet iki 2030 m. vasario 28 d. Komisijai ir kitoms valstybėms narėms pranešti praėjusių metų rezultatus: išaugintų hibridinių sėklų kiekį ir sėklų partijų, kurios buvo atmestos dėl nepakankamų kokybės parametrų, procentinę dalį;

                     (6)

                     todėl Direktyvos 66/402/EEB I ir II priedai turėtų būti atitinkamai iš dalies pakeisti;

                     (7)

                     šioje direktyvoje nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠIĄ DIREKTYVĄ:

            1 straipsnis
            Direktyvos 66/402/EEB pakeitimai
            Direktyvos 66/402/EEB I ir II priedai iš dalies keičiami pagal šios direktyvos priedą.

            2 straipsnis
            Perkėlimas į nacionalinę teisę

               1.   Valstybės narės ne vėliau kaip 2022 m. rugpjūčio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
               Tas nuostatas jos taiko nuo 2022 m. rugsėjo 1 d. iki 2029 m. rugpjūčio 31 d.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Įsigaliojimas
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Adresatai
            Ši direktyva skirta valstybėms narėms.

            Priimta Briuselyje 2021 m. lapkričio 5 d.

                  Komisijos vardu

                  Pirmininkė

               Ursula VON DER LEYEN

            (1)  OL 125, 1966 7 11, p. 2309.

            PRIEDAS
            Direktyvos 66/402/EEB I ir II priedai iš dalies keičiami taip:

                        1)

                        I priedas iš dalies keičiamas taip:

                                    a)

                                    5 punkto pirmas sakinys pakeičiamas taip:
                                    „Auginant Avena nuda, Avena sativa, Avena strigosa, Oryza sativa ir savidulkių xTriticosecale hibridų sertifikuotą sėklą ir auginant Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum sertifikuotą sėklą, netaikant citoplazminio vyriškojo sterilumo (CVS) metodo:“;

                                    b)

                                    tarp 5a ir 6 punkto įterpiamas šis punktas:

                                                „5b

                                                Auginant Triticum aestivum subsp. aestivum, Triticum aestivum subsp. spelta, Triticum turgidum subsp. durum hibridų elitinę ir sertifikuotą sėklą, taikant CVS metodą:

                                                            a)

                                                            pasėliai atitinka šiuos standartus dėl atstumo nuo kaimynystėje esančių žiedadulkių šaltinių, kurio nesilaikant gali įvykti nepageidaujamas pašalinis apdulkinimas:

                                                                        Pasėliai

                                                                        Mažiausias atstumas

                                                                        CVS moteriškojo komponento auginant elitinę sėklą

                                                                        300  m

                                                                        Auginant sertifikuotą sėklą

                                                                        25  m

                                                            b)

                                                            pasėlių komponentai turi pakankamus veislės tapatumo ir grynumo požymius.
                                                            Visų pirma pasėliai atitinka šiuos standartus:

                                                                        i)

                                                                        augalų, aiškiai neatitinkančių tipo požymių, skaičiaus procentinė dalis neviršija:

                                                                                —

                                                                                auginant elitinę sėklą – 0,1 % veislės palaikytojo ir vaisingumo atkuriamosios linijos ir 0,3 % CVS moteriškojo komponento;

                                                                                —

                                                                                auginant sertifikuotą sėklą – 0,3 % vaisingumo atkuriamosios linijos ir 0,6 % CVS moteriškojo komponento ir 1 %, jei CVS moteriškasis komponentas yra paprastas hibridas;

                                                                        ii)

                                                                        moteriškojo komponento vyriškasis sterilumas yra ne mažesnis kaip:

                                                                                —

                                                                                99,7 % auginant elitinę sėklą;

                                                                                —

                                                                                99 % auginant sertifikuotą sėklą;

                                                                        iii)

                                                                        atitiktis i) ir ii) punktų reikalavimams tiriama atliekant oficialią antrinę kontrolę;

                                                            c)

                                                            sertifikuota sėkla gali būti auginama maišant moteriškąjį vyriškojo sterilumo komponentą su vyriškuoju komponentu, kuris atkuria vaisingumą.

                                          Atsakinga sertifikavimo institucija kasmet iki vasario 28 d. Komisijai ir kitoms valstybėms narėms praneša praėjusių metų rezultatus: išaugintų hibridinių sėklų kiekį, pasėlio aprobavimo atitiktį atitinkamiems reikalavimams, sėklų partijų, kurios buvo atmestos dėl nepakankamų kokybės parametrų, procentinę dalį ir bet kokią kitą atmetimą pagrindžiančią informaciją. Ši prievolė pranešti taikoma iki 2030 m. vasario 28 d.“;

                        2)

                        II priedo 1 punktas iš dalies keičiamas taip:

                                    a)

                                    C skirsnis pakeičiamas taip:

                                                „C.

                                                      Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum ir savidulkių xTriticosecale hibridai

                                                Sertifikuotos sėklos kategorijai priskiriamos sėklos mažiausias veislės grynumas turi būti 90 %.
                                                Jei Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum auginamos taikant CVS, mažiausias veislės grynumas turi būti 85 %. Priemaišų, išskyrus veislės palaikytojo, dalis neturi viršyti 2 %.
                                                Mažiausias veislės grynumas tikrinamas atliekant atitinkamos mėginių dalies oficialią antrinę kontrolę.
                                                Atsakinga sertifikavimo institucija kasmet iki vasario 28 d. Komisijai ir kitoms valstybėms narėms praneša praėjusių metų rezultatus: išaugintų Triticum aestivum subsp. aestivum, Triticum aestivum subsp. spelta ir Triticum turgidum subsp. durum hibridinių sėklų kiekį, sėklų partijų, kurios buvo atmestos dėl nepakankamų kokybės parametrų, procentinę dalį, antrinės kontrolės rezultatus ir bet kokią kitą atmetimą pagrindžiančią informaciją. Ši prievolė pranešti taikoma iki 2030 m. vasario 28 d.“;

                                    b)

                                    E skirsnio antraštė pakeičiama taip:

                                                „E.

                                                   Secale cereale hibridai ir taikant CVS auginami Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum hibridai“.